吳烈女
作者：翁森
朝代：宋

paragraphs: 士習與世換，一墮不自持。
寧如二女子，至性不自移。
人之能爲人，所懼大節虧。
吾父死汝手，吾身豈汝隨。
匪云隨我節，義合同其歸。
空山雨流血，白日寒無輝。
女子有是哉，道旁爲嗟咨。
北風颯萬類，始見青松姿。
有女焯其行，發潛可無詩。
死其身不顧，身後遑所知。
傷心復傷心，風味日以漓。
寄語讀書者，曷不媿於斯。